
   REPUBLIKA HRVATSKA
TRGOVAČKI SUD U RIJECI
      Rijeka, Zadarska 1 i 3							        8 St-275/18-10

U   I M E   R E P U B L I K E   H R V A T S K E

R J E Š E N J E
	
Trgovački sud u Rijeci, po sucu pojedincu Emi Brdovčak, u stečajnom predmetu povodom zahtjeva FINANCIJSKE AGENCIJE za provedbu skraćenog stečajnog postupka nad dužnikom TORANJ KRNJEVO d.o.o. Rijeka, Zametska bb, OIB: 73783413329, odlučujući o prijedlogu vjerovnika ZAGREBAČKA BANKA d.d., Zagreb, Trg bana Josipa Jelačića 10, OIB: 92963223473, za otvaranje stečajnog postupka, 26. lipnja 2018. 


r i j e š i o    j e

	Obustavlja se skraćeni stečajni postupak nad dužnikom TORANJ KRNJEVO d.o.o. Rijeka, Zametska bb, OIB: 73783413329. 

Obrazloženje

Financijska agencija, Zagreb, Ulica grada Vukovara 70, OIB: 85821130368, Regionalni centar Rijeka, Podružnica Rijeka, F. Kurelca 8, Rijeka podnijela je ovome sudu zahtjev za provedbu skraćenog stečajnog postupka nad dužnikom TORANJ KRNJEVO d.o.o. Rijeka, Zametska bb, OIB: 73783413329 (dalje: dužnik). 

U skladu s odredbama čl. 430. i 431. Stečajnog zakona („Narodne novine“ broj 71/15, dalje: SZ), oglasom objavljenim na mrežnoj stranici e-Oglasne ploče suda dana 17. svibnja 2018. pozvane su osobe ovlaštene za zastupanje dužnika po zakonu u roku od 15 dana od dana objave oglasa podnijeti sudu popis imovine i obveza na propisanom obrascu i pozvani su vjerovnici dužnika u roku od 45 dana predložiti otvaranje stečajnog postupka i po pozivu suda predujmiti iznos potreban za namirenje troškova postupka. 

Dana 12. lipnja 2018. ZAGREBAČKA BANKA d.d., Zagreb kao dužnikov vjerovnik podnijela je prijedlog za otvaranje stečajnog postupka nad dužnikom. Prijedlogu je priložila dokumentaciju kojom je učinila vjerojatnim postojanje svoje novčane tražbine prema dužniku.

Prema odredbi čl. 433. SZ-a ako nisu ispunjene pretpostavke za istodobno otvaranje i zaključenje skraćenog stečajnog postupka u smislu odredbe čl. 431. SZ-a sud će obustaviti skraćeni stečajni postupak i odgovarajućom primjenom općih odredaba stečajnog postupka donijeti rješenje o pokretanju prethodnog postupka, odnosno otvaranje stečajnog postupka. 

Slijedom navedenoga, na temelju odredbe čl. 433. SZ-a skraćeni stečajni postupak je obustavljen jer nisu ispunjene pretpostavke za istodobno otvaranje i zaključenje stečajnog postupka nad dužnikom, a s obzirom na to da je vjerovnik u za to propisanom roku predložio otvaranje stečajnog postupka nad dužnikom te je po pozivu suda uplatio predujam za namirenje troškova stečajnog postupka u visini od 16.000,00 kn sukladno odredbi čl. 114. st. 1. SZ-a.

Po pravomoćnosti ovoga rješenja odgovarajućom primjenom općih odredbi stečajnog postupka propisanih Stečajnim zakonom donijeti će se rješenje o pokretanju prethodnoga postupka. 

U Rijeci 26. lipnja 2018. 

							                            		Sutkinja
							                     		      Ema Brdovčak

							


UPUTA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, u dva primjerka, u roku od osam dana od primitka rješenja putem mrežne stranice e-Oglasna ploča sudova.

